1Kontekst

Käesolevas teatises esitatakse põhjalik ja mitmekülgne e-kaubanduse meetmete pakett, mille abil komisjon soovib Euroopas kiiresti kõrvaldada tõkked piiriüleselt veebis tegutsemiselt. See on digitaalse ühtse turu täieliku toimimise eeltingimus ning aitab tagada, et tarbijad ja äriühingud saavad rohkem kasu ja suuremas valikus veebipõhiseid kaupu ja teenuseid, pakkudes samas äriühingutele ja eelkõige idufirmadele uusi võimalusi laiendada oma tegevust kogu Euroopas. See meetmete pakett on kooskõlas Euroopa Ülemkogu üleskutsega võtta meetmeid veebis müüdavate kaupade ja teenuste vaba ringlust takistavate allesjäänud tõkete kõrvaldamiseks ja geograafilise asukoha põhise põhjendamatu diskrimineerimise vastu võitlemiseks, samuti Euroopa Parlamendi üleskutsega, et komisjon kõrvaldaks e-kaubandust kahjustavad tõkked eesmärgiga luua Euroopas tõeline piiriülene e-kaubanduse turg.

E-kaubandus kui majanduskasvu käimatõmbaja E-jaekaubanduse väärtus ELis kasvas 2014. aastal võrreldes 2013. aastaga 13,7 % ja jõudis kokkuvõttes 370 miljardi euroni. Keskmine kasvumäär ajavahemikul 2000–2014 oli 22 % aastas. Aastal 2015 oli e-kaubanduse osakaal jaemüügisektori kogukäibest 8 %, mis näitab, et selle kaubandusvormi aktiivsus ja panus ELi majanduskasvu tuleb säilitada.

Oma digitaalse ühtse turu strateegias tõi komisjon esile rea valdkondi, milles tuleb viivitamata tegutseda piiriülese veebis tegutsemise tõkete kaotamiseks ja asjakohase e-kaubanduse raamistiku kindlaks määramiseks. Üks põhimeetmetest on vältida tarbijate ja äriühingute põhjendamatult erinevat kohtlemist, kui nad tahavad ELis osta veebis kaupu ja teenuseid. Diskrimineerimise alus võib olla kodakondsus, alaline elukoht või geograafilisest asukohast tulenevad piirangud, mis on vastuolus ELi aluspõhimõtetega. Samamoodi teatas komisjon oma ühtse turu strateegias, et kavatseb osana oma ulatuslikumatest jõupingutustest õiglasema ühtse turu loomisel võidelda eri liikmesriikides asuvate ostjate põhjendamatu erineva kohtlemise kõikide vormide vastu, olenemata sellest, kas see toimub otsemüügi korral või turustuskanalite kaudu ning kuidas see toimub.

Diskrimineerimise vältimine ei ole piiriülese e-kaubanduse takistuste kõrvaldamisel ainus lahendus. Seetõttu toonitati digitaalse ühtse turu strateegias ka vajadust suurendada tarbijate usaldust veebis toimuva piiriülese müügi vastu, tagades olemasolevate normide parema täitmise ning pakkide piiriülese kättetoimetamise taskukohaste ja kvaliteetsete teenuste kättesaadavuse. Samuti rõhutati strateegias vajadust vähendada tehingukulusid ja liikmesriikide lepinguõiguse erinevustest põhjustatud muud koormust ning käibemaksuga seotud halduskoormust. Komisjoni kogutud tõendid kinnitasid, et need on põhilised küsimused, millega tuleb tegeleda.

Käesolevas teatises esitatakse meetmete pakett, mis sisaldab nelja peamist digitaalse ühtse turuga seotud ettepanekut piiriülese e-kaubanduse potentsiaali suurendamiseks Euroopas:

seadusandlik ettepanek, mis käsitleb põhjendamatuid asukohapõhiseid piiranguid ühtsel turul ja muid kodakondsuse, alalise elukoha või asutamiskoha alusel diskrimineerimise vorme;

seadusandlik ettepanek tarbijakaitsealase koostöö määruse läbivaatamiseks;

seadusandlik ettepanek (määrus) pakkide kättetoimetamise valdkonnas võetavate meetmete kohta;

suunised ebaausate kaubandustavade direktiivi rakendamiseks/kohaldamiseks.

Teatises selgitatakse, kuidas need neli ettepanekut on omavahel seotud ja üksteist täiendavad ning kuidas need on seotud teiste e-kaubandust oluliselt toetavate digitaalse ühtse turu ettepanekutega, nimelt:

kaks seadusandlikku ettepanekut digitaalse sisu pakkumise ning internetimüügi ja muu kaupade kaugmüügi kohta, mille komisjon 2015. aasta detsembris juba vastu võttis;

ettepanekud käibemaksu lihtsustamise kohta, mis kava kohaselt võetakse vastu 2016. aasta sügisel.

Koos olemasolevate õigusnormidega, nagu e-kaubanduse direktiiv, tarbija- ja turustamisalased õigusaktid, sealhulgas tarbijaõiguste direktiiv, äsja reformitud andmekaitseraamistik ja konkurentsiõigus, moodustavad need ettepanekud pärast vastuvõtmist mitmekülgse raamistiku Euroopas e-kaubanduse võimaluste avamiseks nii tarbijate kui ka ettevõtete heaks.

Samal ajal e-kaubanduse paketi vastuvõtmisega esitleb komisjon ka teatist platvormide ja veebis tegutsevate vahendajate rolli komisjonipoolse mitmekülgse hindamise tulemuste kohta ning komisjoni ettepanekut audiovisuaalmeedia teenuste direktiivi läbivaatamiseks. Veebiplatvormid on digitaalmajandust viimase kahe aastakümne jooksul märkimisväärselt muutnud ja mängivad ELis e-kaubanduse aluseks olevates digitaalsetes väärtusahelates tähtsat rolli. Selleks et e-kaubanduse pakutavaid võimalusi kõige paremini ära kasutada, tuleb ELil luua parim võimalik ärikeskkond veebimüügiga tegelejatele, aga ka internetipõhistele e-kaubanduse kauplemiskohtadele, millele paljud veebis müüjad tuginevad. Teatises platvormide kohta esitab komisjon oma hinnangu ja lähenemisviisi veebiplatvormide arengu toetamisele Euroopas.

Audiovisuaalmeedia teenuste direktiivi läbivaatamise ettepaneku eesmärk on normide ajakohastamine nii, et need oleksid vastavuses turu, tarbimise ja tehnoloogiamuutustega. Ettepanekus keskendutakse audiovisuaalmeedia teenuste direktiivi kohaldamisalale ja kõikide turuosaliste suhtes kehtivatele normidele, eelkõige nendele, mis käsitlevad Euroopa päritoluga teoste edendamist, alaealiste kaitset, võitlust vihakõne vastu ja reklaami.

2Mitmekülgne ja terviklik lähenemisviis e-kaubanduse ergutamisele

Pidades silmas panust majanduskasvu ja uusi tööhõive allikaid, on Euroopa e-kaubanduse turu täielik potentsiaal veel saavutamata. Takistused ja killustatud normid peletavad ettevõtteid piiriülesest kauplemisest eemale ega lase tarbijatel kasu saada kõige konkurentsivõimelisematest pakkumistest ja kogu veebis pakutavast sortimendist.